**Franck Yannick Kessié** (\* 19. december 1996, Ouragahio, Pobrežie Slonoviny) je profesionálny futbalista z Pobrežia Slonoviny, ktorý hrá na poste záložníka v saudskoarabskom klube Al-Ahli.

Klubová kariéra
---------------

Kessié začal s futbalom v tíme Stella Club d'Adjamé v Pobreží Slonoviny.

### Atalanta BC

Dňa 29. januára 2015 sa Kessié pripojil k talianskemu klubu Atalanta BC v Serie A. S tímom podpísal trojročnú zmluvu a v klube začal hrávať za *Primaveru*.

#### Hosťovanie v AC Cesena

Dňa 26. augusta 2015 bol Kessié poslaný na ročné hosťovanie do druholigového tímu AC Cesena. Svoj profesionálny debut absolvoval 19. septembra pri víťazstve 3:1 nad Ascoli. Svojho prvého gólu sa dočkal 31. októbra pri víťazstve 2:0 nad SS Virtus Lanciano.

### Návrat do Atalanty

Po návrate z hosťovania sa Kessié dostal do prvého tímu vďaka trénerovi Gianovi Pierovi Gasperininovi. Za Atalantu debutoval 13. augusta v treťom kole Coppa Italia pri víťazstve 3:0 nad Cremonese, v ktorom skóroval. V Serii A debutoval 21. augusta proti SS Lazio, bola z toho prehra 3:4 a v zápase strelil Kessié dva góly. V prvých štyroch zápasoch za Atalantu strelil Kessié dohromady päť gólov.

### AC Miláno

Dňa 2. júna 2017 sa Kessié pripojil k AC Milánu na základe dvojročného hosťovania s povinnou opciou na trvalý prestup. Za *rossoneri* debutoval 27. júla v prvom zápase tretieho predkola Európskej ligy UEFA 2017/18 pri víťazstve 1:0 nad U Craiova 1948. V Serii A za AC debutoval 20. augusta pri víťazstve 3:0 nad Crotone a hneď v prvom zápase dokázal skórovať keď premenil penaltu. Dňa 21. januára strelil dva góly, z toho jeden z penalty, a rozhodol o víťazstve 2:1 nad Cagliari.

Dňa 1. júla 2019 sa oficiálne stal hráčom AC Miláno. *Rossoneri* zaplatili Atalante 32 miliónov eur.

V sezóne 2020/21 s tímom skončil na druhom mieste v Serie A čím sa AC Miláno po ôsmich rokoch vrátilo do skupinovej fázy Ligy majstrov UEFA. V 37 zápasoch v lige strelil 13 gólov čo je Kessiého osobný rekord. Niektorí fanúšikovia ho označili aj za hráča sezóny v AC Miláno.

V sezóne 2021/22 sa s tímom tešil zo zisku titulu v Serie A. Pre Kessiého to bola prvá veľká trofej v kariére.

### FC Barcelona

Dňa 4. júla 2022 odišiel Kessié po skončení zmluvy s AC Miláno do FC Barcelona. O dva dni neskôr podpísal štvorročnú zmluvu a jeho výkupná klauzula bola stanovená na 500 miliónov eur. Za Barcelonu debutoval 13. augusta pri remíze 0:0 s Rayo Vallecano. Svoj prvý gól strelil 7. septembra pri víťazstve 5:1 nad Viktoriou Plzeň v skupinovej fáze Ligy majstrov UEFA 2022/23. Svoj jediný gól v La Lige strelil 19. marca 2023 keď rozhodol o víťazstve 2:1 v El Clásicu proti Realu Madrid. V sezóne 2022/23 sa s Barcelonou stal víťazom La Ligy. Kessié tak v dvoch sezónach po sebe vyhral dva ligové tituly s dvoma rôznymi tímami.

### Al-Ahli

Dňa 9. augusta 2023 prestúpil Kessié do saudskoarabského klubu Al-Ahli v hodnote 12,5 milióna eur. S novým tímom podpísal zmluvu na tri roky. O dva dni neskôr debutoval v tíme pri víťazstve 3:1 nad Al-Hazem.

Reprezentačná kariéra
---------------------

Kessié hrával za Pobrežie Slonoviny v kategóriách do 17 a 20 rokov.

6. septembra 2014 debutoval vo veku 17 rokov v seniorskej reprezentácii Pobrežia Slonoviny pri víťazstve 2:1 nad Sierra Leone v kvalifikácii na Africký pohár národov 2015.

Dňa 4. januára 2017 bol Kessié zaradený do konečnej nominácie na Africký pohár národov 2017. S Pobrežím Slonoviny skončil na turnaji v skupinovej fáze. Kessié odohral všetky zápasy v skupine.

Na Africkom pohári národov 2019 bol najlepším nahrávačom na turnaji spolu s Ismaëlom Bennacerom, obaja zaznamenali na turnaji tri asistencie.

Klubová kariéra
---------------

### Klubové

*K 12. augustu 2023*

Zápasy a strelené góly za kluby, v sezónach a súťažiach| Klub | Sezóna | Liga | Národný pohár | Európske súťaže | Ostatné | Celkom |
| --- | --- | --- | --- | --- | --- | --- |
| Divízia | Zápasy | Góly | Zápasy | Góly | Zápasy | Góly | Zápasy | Góly | Zápasy | Góly |
| AC Cesena (hosť.) | 2015/16 | Serie B | 37 | 4 | 0 | 0 | ― | ― | 37 | 4 |
| Atalanta BC | 2016/17 | Serie A | 30 | 6 | 1 | 1 | ― | ― | 31 | 7 |
| AC Miláno (hosť.) | 2017/18 | 37 | 5 | 5 | 0 | 12**1** | 0 | ― | 54 | 5 |
| 2018/19 | 34 | 7 | 4 | 0 | 3**1** | 0 | 1 | 0 | 42 | 7 |
| AC Miláno | 2019/20 | 35 | 4 | 3 | 0 | ― | ― | 38 | 4 |
| 2020/21 | 37 | 13 | 2 | 0 | 11**1** | 1 | ― | 50 | 14 |
| 2021/22 | 31 | 6 | 3 | 1 | 5**2** | 0 | ― | 39 | 7 |
| Celkom | 178 | 35 | 17 | 1 | 31 | 1 | 1 | 0 | 223 | 37 |
| FC Barcelona | 2022/23 | La Liga | 28 | 1 | 5 | 1 | 8**2 1** | 1 | 2**4** | 0 | 43 | 3 |
| Al-Ahli | 2023/24 | Saudi PRO League | 1 | 0 | 0 | 0 | ― | 0 | 0 | 1 | 0 |
| Celkovo | 270 | 46 | 23 | 3 | 39 | 2 | 3 | 0 | 334 | 51 |

Poznámky
**1** Európska liga UEFA
**2** Liga majstrov UEFA
**3** Supercoppa Italiana
**4** Supercopa de España
### Medzinárodné

*K 12. augustu 2023*

Zápasy a góly za národný tím| Národný tím | Rok | Zápasy | Góly |
| --- | --- | --- | --- |
| Pobrežie Slonoviny | 2014 | 4 | 0 |
| 2016 | 6 | 0 |
| 2017 | 13 | 0 |
| 2018 | 5 | 0 |
| 2019 | 12 | 1 |
| 2020 | 4 | 2 |
| 2021 | 8 | 2 |
| 2022 | 8 | 2 |
| 2023 | 3 | 1 |
| Celkovo | 63 | 8 |

Úspechy hráča
-------------

**AC Miláno**

* Serie A: 2021/22

**FC Barcelona**

* La Liga: 2022/23
* Supercopa de España: 2023

**Individuálne**

* Tím sezóny Serie A: 2020/21

Referencie
----------

1. ↑   *Atalanta, Gasperini scopre il jolly Kessie, ivoriano che sogna Yaya Touré* [online]. La Gazzetta dello Sport - Tutto il rosa della vita, 2016, [cit. 2023-08-12]. Dostupné online. (po taliansky)
2. ↑   *AC Milan News - Latest and real time updates* [online]. AC Milan, [cit. 2023-08-12]. Dostupné online. (po anglicky)
3. ↑  PICKERING, Joe. *Franck Kessié: Milan's player of the year?* [online]. 2021-05-31, [cit. 2023-08-12]. Dostupné online. (po anglicky)
4. ↑   *FC Barcelona sign Franck Kessie* [online]. www.fcbarcelona.com, [cit. 2023-08-12]. Dostupné online. (po anglicky)
5. ↑   *FC Barcelona - Real Madrid | La Liga Matchday 26 - FC Barcelona* [online]. www.fcbarcelona.com, [cit. 2023-08-12]. Dostupné online.
6. ↑   *Kessie transfer to Al-Ahli SC agreed* [online]. www.fcbarcelona.com, [cit. 2023-08-12]. Dostupné online. (po anglicky)

Externé odkazy
--------------

* Franck Kessié na transfermarkt.com

Zdroj
-----

*Tento článok je čiastočný alebo úplný preklad článku Franck Kessié na anglickej Wikipédii.*